SL Uradni list Evropske unije C 437/11

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 437/08)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 z dne (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„MARCHFELDSPARGEL“

EU št.: PGI-AT-02124 – 29.2.2016

ZOP ( ) ZGO ( X ) ZTP ( )

1. Skupina vložnikov in pravni interes

Naslov: Verein Genuss Region Marchfeldspargel g.g.A. Marchfeldstraße 9 2304 Mannsdorf/Donau AVSTRIJA Tel. +43 22122414 Faks +43 22122897 E-naslov: spargel@sulzmann.at

Skupina je prvotna skupina vložnikov, ki ima pravni interes za posodobitev specifikacije.

2. Država članica ali tretja država

Avstrija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☐ Metoda proizvodnje — ☐ Povezava z geografskim območjem — ☒ Označevanje — ☐ Drugo (Navedite)

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Specifikacija (sestavljena iz povzetka in predmetnega dela), povezana z zaščitenim imenom „Marchfeldspargel (ZGO)“, se spremeni:

— Povzetek: — V oddelku 1 se spremenijo podatki o pristojnem oddelku v državi članici: Avstrijski patentni urad Dresdner Straße 87 1200 Dunaj AVSTRIJA Tel. +43 1534240 Faks +43 153424535 E-naslov: herkunftsangaben@patentamt.at — Oddelek 5) h) (označevanje) se glasi: „Skupni logotip; ‚Marchfeldspargel‘ ter ime, naslov, vrsta barve, razred, velikost, teža in število paketov“; naslednje se črta: „Skupni logotip; in število paketov“.

— Predmetni del: — V oddelku 5) h) Priloge 2 (označevanje) se črtata skupni logotip in besedilo „število paketov“.

Utemeljitev

Iz specifikacije se črta obveznost prikaza skupnega logotipa proizvajalcev, ker se je logotip prenehal uporabljati. Navedba števila paketov na oznaki se je v praksi izkazala za nerelevantno v postopkih nadzora.

6. Posodobljena specifikacija proizvoda (le za ZOP in ZGO)

Celotno besedilo specifikacije je na voljo na naslovu:

http://www.patentamt.at/Media/Marchfeldspargel_feb2016.pdf in je neposredno dostopno tudi prek spletnega mesta Avstrijskega patentnega urada (www.patentamt.at) v naslednji rubriki: „Markenschutz/Schutzrechte/Herkunftsangabe“. Specifikacija je na voljo pod navedbo označbe kakovosti.

ENOTNI DOKUMENT

„MARCHFELDSPARGEL“

EU št.: PGI-AT-02124 – 29.2.2016

ZOP ( ) ZGO ( X )

1. Ime

„Marchfeldspargel“

2. Država članica ali tretja država

Avstrija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Poganjki (= mladi poganjki špargljev „Asparagus officinalis L.“) morajo biti nepoškodovani, zdravi, brez poškodb, ki jih povzroči neustrezno pranje, čisti, sveži po videzu in vonju, brez škodljivcev ali poškodb, ki jih povzročajo glodavci ali mrčes, obtolčenin ali odvečne zunanje vlage ter brez tujega vonja in/ali okusa. Rez na dnu šparglja mora biti čim bolj čist. Poleg tega poganjki ne smejo biti vdrti, razcepljeni ali olupljeni. Manjše razpoke, ki se pojavijo po spravilu, so dovoljene le v omejenem obsegu. Špargelj „Marchfeldspargel“ ima močan in prefinjen okus špargljev z rahlo grenkim priokusom. Njegov okus ne sme biti grenak ali lesnat.

Šparglji so razdeljeni v štiri skupine glede na barvo:

— beljeni špargelj;

— vijolični špargelj: vršiček je obarvan med roza in vijolično ali purpurno rdečo, del poganjka pa je bel;

— vijolično zeleni špargelj: delno je obarvan vijolično in zeleno;

— zeleni špargelj: vršiček in večina poganjka morata biti obarvana zeleno.

Največja dovoljena dolžina za beljene in vijolične šparglje je 22 cm, za zelene in vijolično zelene šparglje pa 25 cm.

Sorte:

— nemške sorte: Ruhm von Braunschweig, Schwetzinger Meisterschuss, Huchels Auslese, Lukullus, Vulkan, Presto, Merkur, Hermes, Eposs, Ravel, Ramos;

sorte zelenega šparglja (= brez antocianinov): Spaganiva, Schneewittchen, Schneekopf;

— nizozemske sorte: Venlim, Carlim, Gijnlim, Boonlim, Backlim, Thielim, Horlim, Prelim, Grolim;

— francoske sorte: Larac, Cito, Aneto, Desto, Selection „Darbonne no4“, Selection „Darbonne no3“, Jacq. Ma. 2001 Jacq. Ma. 2002, Andreas, Dariana, Cipres, Viola;

— ameriške sorte: Mary Washington.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

—

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Šparglji „Marchfeldspargel“ so pakirani v svežnjih, ki so tesno povezani, v plasteh v posameznih pakiranjih ali v majhnih pakiranjih. Velikost se določi z izmero premera, v skladu s specifikacijo. Vsebina vsakega pakiranja ali svežnja mora biti homogena in vključevati le šparglje istega porekla, kakovosti in barve. Za pakiranje se lahko uporabijo samo materiali, ki ščitijo pred vlago, odbijajo svetlobo in omogočajo zapečatenje.

Poseben sistem prevoza zagotavlja, da so dnevno sveži šparglji na voljo v celi Avstriji v 24 urah.

3.6 Posebna pravila za označevanje proizvoda, za katerega se uporablja registrirano ime

Zaščiteno ime „Marchfeldspargel“ ter ime, naslov, vrsta barve, razred, velikost in teža.

4. Jedrnata opredelitev geografskega območja

Marchfeld: rodovitna ravnina, ki leži vzhodno od Dunaja med Donavo in Moravo (v nemščini: March); na jugu jo zamejuje Donava, na vzhodu Morava, na severu vinske gorice Weinviertler Hügelland, na zahodu pa obrobje mesta Dunaj.

5. Povezava z geografskim območjem

Regijo Marchfeld dosežejo podnebni vplivi zahodnih območij panonskih step in predstavlja posebne vrste tal (nabrežna tla, černozjom, koluvijalna prst in aluvialne naplavine z visoko vsebnostjo humusa ter različnimi koncentracijami gline in prhlice). Regija Marchfeld ima z jugovzhodno Štajersko največjo letno osončenost v celi Avstriji in spada med najtoplejše regije v državi. Od 19. stoletja zavzema regija Marchfeld pomembno mesto na področju gojenja špargljev (v času avstroogrske monarhije so posamezni proizvajalci oskrbovali dunajski dvor). Pridelovalci špargljev v tej regiji imajo torej dolgoletne izkušnje z gojenjem špargljev. Ugodni proizvodni pogoji v regiji Marchfeld zlahka omogočajo izpolnjevanje ekoloških meril.

Za špargelj „Marchfeldspargel“ je značilna posebna aroma špargljev; vsebuje manj grenke snovi kot primerljivi proizvodi in je privlačen zaradi svoje mehkobe.

Podnebni pogoji, povezani s posebnimi vrstami tal, so idealna podlaga za gojenje špargljev. Visoke povprečne temperature z dovolj vlage zagotavljajo razmere, ki so zelo ugodne za gojenje pridelkov. Divji špargelj torej izhaja iz regije Marchfeld. Dolgoletne izkušnje pridelovalcev špargljev v regiji Marchfeld zagotavljajo, da se gojijo le sorte, ki najbolj ustrezajo posebnim pogojem proizvodnje. Glede na to, da so sorte gojenih špargljev posebej prilagojene pedološkim razmeram v regiji Marchfeld, špargelj „Marchfeldspargel“ vsebuje manj grenkih snovi. Poleg tega se poganjki šparglja „Marchfeldspargel“ spravljajo, ko so krajši kot primerljivi proizvodi, tako da so le rahlo lesnati.

Špargelj „Marchfeldspargel“ uživa odličen sloves. Zato sezono špargljev „Marchfeldspargel“ odprejo slavne osebnosti iz sveta politike, gospodarstva in kulture, na tem dogodku pa se izvoli tudi kraljica špargljev, „Marchfeldspargel“.

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo specifikacije je na voljo na: http://www.patentamt.at/Media/Marchfeldspargel_feb2016.pdf

in je dostopno tudi neposredno prek spletnega mesta Avstrijskega patentnega urada (www.patentamt.at) v naslednji rubriki: „Markenschutz/Schutzrechte/Herkunftsangabe“. Specifikacija je na voljo pod navedbo označbe kakovosti.

(1) UL L 179, 19.6.2014, str. 17.

(2) UL L 343, 14.12.2012, str. 1.